Նախագիծ

**ՀԱՄԱՁԱՅՆԱԳԻՐ**

Եվրասիական տնտեսական միության
մաքսային տարածքով վտանգավոր թափոնների
անդրսահմանային տեղափոխման մասին

Եվրասիական տնտեսական միության անդամ պետությունների կառավարությունները,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի 29-րդ հոդվածի վրա,

ձգտելով ստեղծել բարենպաստ պայմաններ Եվրասիական տնտեսական միության (այսուհետ՝ Միություն) արդյունավետ գործունեության համար,

հաստատելով իրենց հավատարմությունը «Վտանգավոր թափոնների անդրսահմանային փոխադրման եւ դրանց հեռացման նկատմամբ հսկողություն սահմանելու մասին» 1989 թվականի մարտի 22-ի Բազելյան կոնվենցիայով (այսուհետ՝ Բազելյան կոնվենցիա) նախատեսված միջազգային պարտավորությունների կատարման սկզբունքներին, որի մասնակիցն են Միության անդամ պետությունները (այսուհետ՝ անդամ պետություններ),

համաձայնեցին հետեւյալի մասին.

Հոդված 1

Սույն համաձայնագրով կարգավորվում են անդամ պետությունների միջեւ փոխադարձ առեւտուր իրականացնելիս Միության մաքսային տարածքով այն վտանգավոր թափոնների անդրսահմանային տեղափոխման հետ կապված հարաբերությունները, որոնք նշված են այն ապրանքների միասնական ցանկի 1.2 եւ 2.3 բաժիններում, որոնց նկատմամբ կիրառվում են «Երրորդ երկրների նկատմամբ ոչ սակագնային կարգավորման միջոցների մասին» արձանագրությամբ («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 7 հավելված) նախատեսված՝ երրորդ երկրների հետ առեւտրում ոչ սակագնային կարգավորման միջոցները (այսուհետ՝ թափոններ)։

Հոդված 2

Սույն համաձայնագրի նպատակներով գործածվող հասկացություններն ունեն հետեւյալ իմաստը.

«պետական մարմիններ»՝ անդամ պետությունների այն մարմինները, որոնք թափոնների անդրսահմանային տեղափոխման ժամանակ իրականացնում են սույն համաձայնագրով եւ անդամ պետությունների օրենսդրությամբ սահմանված պահանջների խախտումների կանխարգելման, հայտնաբերման եւ կանխման գործառույթներ,

«եզրակացություն (թույլատրագիր)»՝ թափոնների անդրսահմանային տեղափոխման իրավունքը հաստատող փաստաթուղթ,

«դիմումատու»՝ թափոնների անդրսահմանային տեղափոխման եզրակացություն (թույլատրագիր) ստանալու համար իրավասու մարմին դիմում ներկայացրած իրավաբանական անձ կամ որպես անհատ ձեռնարկատեր գրանցված ֆիզիկական անձ,

«իրավասու մարմին»՝ եզրակացություններ (թույլատրագրեր) տրամադրելու համար լիազորված՝ անդամ պետության մարմին,

«թափոնների անդրսահմանային տեղափոխում»՝ Միության ապրանք հանդիսացող թափոնների արտահանում մեկ անդամ պետության տարածքից եւ դրանց ներմուծում մեկ այլ անդամ պետության տարածք, այդ թվում՝ երրորդ անդամ պետության տարածքով (ներքին տարանցում), ինչպես նաեւ թափոնների արտահանում մեկ անդամ պետության տարածքից եւ դրանց ներմուծում նույն անդամ պետության տարածք մեկ այլ անդամ պետության տարածքով։

Սույն համաձայնագրում օգտագործվող մյուս հասկացությունները կիրառվում են Բազելյան կոնվենցիային, «Եվրասիական տնտեսական միության մասին» 2014 թվականի մայիսի 29-ի պայմանագրին եւ Միության շրջանակներում կնքված միջազգային պայմանագրերին համապատասխան:

Հոդված 3

Սույն համաձայնագրի գործողությունը տարածվում է անդամ պետությունների միջեւ փոխադարձ առեւտուր իրականացնելիս թափոնների անդրսահմանային տեղափոխում իրականացնող իրավաբանական անձանց կամ որպես անհատ ձեռնարկատեր գրանցված ֆիզիկական անձանց վրա։

Թափոնների անդրսահմանային տեղափոխումը ֆիզիկական անձանց կողմից անձնական օգտագործման համար արգելվում է։

Հոդված 4

Միության անդամ պետություն չհանդիսացող պետության տարածքով մեկ անդամ պետության տարածքից թափոնների անդրսահմանային տեղափոխումը մեկ այլ անդամ պետության տարածք իրականացվում է Բազելյան կոնվենցիայի դրույթներին համապատասխան։

Հոդված 5

Անդամ պետություններում իրականացվում են հսկողություն եւ վերահսկողություն թափոնների անդրսահմանային տեղափոխման նկատմամբ՝ անդամ պետությունների օրենսդրությանը համապատասխան։

Անդամ պետություններում չի թույլատրվում թափոնների անդրսահմանային տեղափոխումը՝ դրանց թաղման եւ (կամ) վնասազերծման նպատակով։

Հոդված 6

Թափոնների անդրսահմանային տեղափոխումն իրականացվում է եզրակացության (թույլատրագրի) հիման վրա, որն իրավասու մարմնի կողմից տրվում է Եվրասիական տնտեսական հանձնաժողովի կողմից հաստատվող միասնական ձեւով:

Եզրակացությունը (թույլատրագիրը) դիմումատուին տրվում է անդամ պետությունների օրենսդրությամբ սահմանված կարգով եւ ժամկետներում:

Թափոնների արտահանման եզրակացությունը (թույլատրագիրը) տրվում է այն անդամ պետության իրավասու մարմնի կողմից, որի տարածքից նախատեսվում է դրանք արտահանել, այդ թափոնների ներմուծման այն եզրակացության (թույլատրագրի) առկայության դեպքում, որը տրվել է այն անդամ պետության իրավասու մարմնի կողմից, որի տարածք նախատեսվում է դրանք ներմուծել:

Թափոնների արտահանման եզրակացության (թույլատրագրի) տրամադրումը ներքին տարանցման դեպքում իրականացվում է սույն հոդվածի երրորդ պարբերության մեջ նշված՝ դրանց ներմուծման եզրակացության (թույլատրագրի) եւ այն անդամ պետության իրավասու մարմնի կողմից տրված ներքին տարանցման եզրակացության (թույլատրագրի) առկայության դեպքում, որի տարածքով նախատեսվում է թափոնների անդրսահմանային տեղափոխումը։

Եզրակացության (թույլատրագրի) տրամադրումը մեկ անդամ պետության տարածքից նույն անդամ պետության տարածք մեկ այլ անդամ պետության տարածքով թափոնների անդրսահմանային տեղափոխման ժամանակ իրականացվում է այն անդամ պետության իրավասու մարմնի կողմից, որի տարածքով տեղափոխվում են թափոնները, այն անդամ պետության իրավասու մարմնից Բազելյան կոնվենցիային համապատասխան ծանուցումը ստանալուց հետո, որի տարածքից եւ որի տարածք նախատեսվում է թափոնների անդրսահմանային տեղափոխումը։

Եզրակացությունների (թույլատրագրերի) պատճենները կցվում են ապրանքաուղեկից փաստաթղթերի լրակազմին:

Հոդված 7

Այն անդամ պետության պետական մարմինները, որի տարածք իրականացվել է թափոնների ներմուծումը, եւ (կամ) այն անդամ պետության պետական մարմինները, որի տարածքով իրականացվել է թափոնների անդրսահմանային տեղափոխումը, առանց եզրակացությունների (թույլատրագրերի) թափոնների անդրսահմանային տեղափոխման փաստերի հայտնաբերման դեպքում, ինչպես նաեւ եզրակացություններում (թույլատրագրերում) նշված տեղեկությունների՝ թափոնների անդրսահմանային տեղափոխման նկատմամբ հսկողության եւ վերահսկողության իրականացման ընթացքում ստացված տեղեկություններին անհամապատասխանության դեպքում այդ փաստերի հայտնաբերման օրվանից 3 աշխատանքային օրվա ընթացքում իրենց պետության իրավասու մարմնի միջոցով այդ մասին տեղեկացնում են այն անդամ պետության իրավասու մարմնին, որի տարածքից իրականացվել է թափոնների արտահանումը։

Հոդված 8

Այն անդամ պետության իրավասու մարմինը, որի տարածքից իրականացվել է թափոնների արտահանումը, սույն համաձայնագրի 7–րդ հոդվածով նախատեսված տեղեկատվությունը ստանալիս՝

առանց եզրակացության (թույլատրագրի) թափոնների անդրսահմանային տեղափոխման դեպքում միջոցներ է ձեռնարկում Բազելյան կոնվենցիայի նորմերին համապատասխան թափոնները վերադարձնելու կամ դրանք էկոլոգիապես հիմնավորված եղանակով հեռացնելու ուղղությամբ.

թափոնների անդրսահմանային տեղափոխման նկատմամբ հսկողություն եւ վերահսկողություն իրականացնելու ժամանակ ստացված տեղեկություններին եզրակացության (թույլատրագրի) մեջ նշված տեղեկությունների անհամապատասխանության դեպքում՝

որոշում է ընդունում եզրակացության (թույլատրագրի) գործողության դադարեցման մասին եւ այդ որոշումն ընդունելու օրվանից 3 աշխատանքային օրվա ընթացքում տեղեկացնում է այդ մասին այն դիմումատուին, որին տրվել է եզրակացությունը (թույլատրագիրը), այն անդամ պետության իրավասու մարմնին, որի տարածք իրականացվել է (նախատեսվել է) թափոնների ներմուծումը, եւ այն անդամ պետության իրավասու մարմնին, որի տարածքով իրականացվել է թափոնների անդրսահմանային տեղափոխումը (ինչը հիմք է նշված իրավասու մարմինների կողմից դիմումատուին տրված եզրակացությունները (թույլատրագրերը) չեղարկելու համար).

միջոցներ է ձեռնարկում Բազելյան կոնվենցիայի նորմերին համապատասխան թափոնները վերադարձնելու կամ դրանք էկոլոգիապես հիմնավորված եղանակով հեռացնելու ուղղությամբ։

Հոդված 9

Թափոնների անդրսահմանային տեղափոխման կարգին ներկայացվող՝ սույն համաձայնագրում չնշված պահանջները, ինչպես նաեւ փոխադրողին եւ վթարային իրավիճակների կանխարգելման ու վերացման, մարդու առողջությանը եւ շրջակա միջավայրին հասցված վնասի փոխհատուցման նպատակով միջոցառումների իրականացման կարգին ներկայացվող պահանջները սահմանվում են անդամ պետությունների օրենսդրությամբ։

Հոդված 10

Սույն համաձայնագրով եւ անդամ պետությունների օրենսդրությամբ սահմանված՝ թափոնների անդրսահմանային տեղափոխմանը ներկայացվող պահանջները չկատարելը կամ ոչ պատշաճ կատարելը հանգեցնում է պատասխանատվության՝ անդամ պետությունների օրենսդրությանը համապատասխան:

Հոդված 11

Այն անդամ պետության իրավասու մարմինը, որի տարածքից իրականացվել է թափոնների արտահանումը, յուրաքանչյուր տարի՝ մինչեւ հաշվետու տարվան հաջորդող տարվա հունվարի 20-ը, սույն համաձայնագրի հավելվածի համաձայն սահմանված ձեւով (էլեկտրոնային փոստով) համապատասխան ժամանակաշրջանում տրված՝ թափոնների արտահանման եզրակացությունների (թույլատրագրերի) վերաբերյալ հաշվետվություն է ուղարկում այն անդամ պետության իրավասու մարմին, որի տարածք ներմուծվել են թափոնները։

Հոդված 12

Անդամ պետությունների կառավարությունները միմյանց եւ Եվրասիական տնտեսական հանձնաժողովին տեղեկացնում են իրենց պետությունների իրավասու մարմինների մասին:

Իրավասու մարմինների փոփոխման դեպքում անդամ պետությունների կառավարությունները 30 օրացուցային օրվա ընթացքում դիվանագիտական ուղիներով այդ մասին ծանուցում են միմյանց եւ Եվրասիական տնտեսական հանձնաժողովին:

Հոդված 13

Սույն համաձայնագրի կիրառման հետ կապված վեճերը կարգավորվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված կարգով:

Հոդված 14

Սույն համաձայնագիրը Միության շրջանակներում կնքված միջազգային պայմանագիր է եւ Միության իրավունքի մասն է կազմում։

Հոդված 15

Սույն համաձայնագրում կարող են կատարվել փոփոխություններ, որոնք ձեւակերպվում են առանձին արձանագրություններով եւ ուժի մեջ են մտնում սույն համաձայնագրի 16-րդ հոդվածով սահմանված կարգով։

Հոդված 16

Սույն համաձայնագիրն ուժի մեջ է մտնում սույն համաձայնագիրն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարված լինելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից 10 օրացուցային օրը լրանալուց հետո։

Կատարված է \_\_\_\_\_\_\_\_\_\_\_ քաղաքում 20\_\_\_ թվականի \_\_\_\_\_\_\_\_\_\_\_ «\_\_\_»-ին, մեկ բնօրինակից՝ ռուսերենով։

Սույն համաձայնագրի բնօրինակը պահվում է Եվրասիական տնտեսական հանձնաժողովում, որը՝ որպես սույն համաձայնագրի ավանդապահ, յուրաքանչյուր անդամ պետության կուղարկի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության կառավարության կողմից՝ | Բելառուսի Հանրապետության կառավարության կողմից՝ | Ղազախստանի Հանրապետության կառավարության կողմից՝ | Ղրղզստանի Հանրապետության կառավարության կողմից՝ | Ռուսաստանի Դաշնության կառավարության կողմից՝ |

ՀԱՎԵԼՎԱԾ

«Եվրասիական տնտեսական միության մաքսային տարածքով վտանգավոր թափոնների անդրսահմանային տեղափոխման մասին» համաձայնագրի

**ՀԱՇՎԵՏՎՈՒԹՅՈՒՆ**

վտանգավոր թափոնների անդրսահմանային տեղափոխման (արտահանման) եզրակացությունների (թույլատրագրերի) մասին, որոնք տրվել են 20 \_\_\_ թվականի համար

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Համարը՝ը/կ | ԵԱՏՄ ԱՏԳ ԱԱ ծածկագիրը | Վտանգավոր թափոնների անվանումը | Վտանգավոր թափոնների ծավալը(տոննաներով) | Արտահանման պետությունը | Ներքին տարանցման պետությունը (պետությունները) | Ներմուծման պետությունը | Դիմումատուի անվանումը | Ներմուծման պետությունում դիմումատուի կոնտրագենտի անվանումը | Տրանսպորտի տեսակը | Եզրակացության (թույլատրագրի) համարը եւ ամսաթիվը | Եզրակացության (թույլատրագրի) գործողության ժամկետը |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |